ກ່ຽວກັບແຜນການປະຕິບັດສັນຍາ EVFTA ກໍຄືບັນດາເນື້ອໃນຈຸດສຸມຂອງໂຄງການດຳເນີນງານ, ທ່ານລັດຖະມົນຕີ ເຈີ່ນຕ໊ວນແອັງ, ໃຫ້ຮູ້ວ່າ: “ທ່ານນາຍົກລັດຖະມົນຕີໄດ້ປະກາດໃຊ້ໂຄງການດຳເນີນງານຂອງລັດຖະບານຫວຽດນາມ. ໂຄງການດຳເນີນງານນັ້ນບໍ່ພຽງແຕ່ແມ່ນຄວາມຮັບຜິດຊອບ, ໜ້າທີ່ເທົ່ານັ້ນ, ຫາກພວກເຮົາຕ້ອງເປັນເອກະພາບໃນລະບົບການເມືອງ ກໍຄືພາຍໃຕ້ການຊີ້ນຳນຳພາຂອງລັດຖະບານ ໃຫ້ແກ່ບັນດາກະຊວງ, ຂະແໜງການ, ສຳນັກງານ, ອົງການຈັດຕັ້ງ ໃນການກວດກາຄືນ, ດັດປັບ, ສ້າງກົດໝາຍໃຫ້ສົມບູນແບບ ເພື່ອລາຍງານຕໍ່ສະພາແຫ່ງຊາດ ຮັບຮອງເອົາ, ກໍ່ຄືໃນບັນດາການເຄື່ອນໄຫວທາງດ້ານການບໍລິຫານຂອງລັດຖະບານກ່ຽວກັບການພັດທະນາເສດຖະກິດ, ສັງຄົມ… ໂຄງການກະທຳນີ້ກໍ່ແມ່ນພື້ນຖານເພື່ອໃຫ້ສະຫະພາບເອີລົບ ສົມທົບກັບຫວຽດນາມ ເພື່ອຈັດຕັ້ງການປະຕິບັດ ແລະ ກວດກາຕິດຕາມການປະຕິບັດສັນຍາດັ່ງກ່າວ”.
ໃນມື້ເຮັດວຽກທຳອິດຂອງກອງປະຊຸມສະໄໝສາມັນເທື່ອທີ 9, ສະພາແຫ່ງຊາດຫວຽດນາມ ຊຸດທີ XIV, ສະພາແຫ່ງຊາດໄດ້ສະຫງວນເວລາ ເພື່ອປຶກສາຫາລືກ່ຽວກັບເລື່ອງໃຫ້ສັດຕະຍາບັນສັນຍາການຄ້າເສລີລະຫວ່າງຫວຽດນາມ ແລະ ສະຫະພາບ ເອີລົບ (EVFTA) ແລະ ສັນຍາອາລັກຂາການລົງທຶນລະຫວ່າງ ຝ່າຍ ຫວຽດນາມ, ຝ່າຍ EU ແລະ ບັນດາປະເທດສະມາຊິກ (EVIPA).
ປຶກສາຫາລືກ່ຽວກັບການໃຫ້ສັດຕະຍາບັນ EVFTA, ຕອນບ່າຍໃນວັນດຽວກັນ, ບັນດາສະມາຊິກສະພາແຫ່ງຊາດຢັ້ງຢືນວ່າ ເລື່ອງຫວຽດນາມ ລົງນາມ ແລະ ໃຫ້ສັດຕະຍາບັນສັນຍາ EVFTA ໃນຈຸດເວລານີ້ແມ່ນມີຄວາມເໝາະສົມແລະຖືກກັບເວລາທີ່ສຸດ, ສືບຕໍ່ສ້າງທ່ວງທ່າໃຫ້ແກ່ການເຊື່ອມໂຍງເສດຖະກິດສາກົນ ແລະ ຟື້ນຟູການພັດທະນາເສດຖະກິດພາຍໃນປະເທດໃນໄລຍະຫຼັງໂລກລະບາດ Covid – 19.
ເຖິງຢ່າງໃກໍ່ຕາມ, ບາງຄຳເຫັນສະເໜີຂອງສະມາຊິກສະພາແຫ່ງຊາດຄວນຕີລາຄາບັນດາຜົນກະທົບຂອງສັນຍາເພື່ອຫຼີກລ້ຽງການຂຶ້ນກັບ, ສະເໜີໃຫ້ເອົາໃຈໃສ່ກໍ່ສ້າງແຫຼ່ງຊັບພະຍາກອນມະນຸດຫວຽດນາມໃຫ້ດີກ່ວາອີກ, ເອົາໃຈໃສ່ເຖິງລັກສະນະເປີດເຜີຍ, ໂປ່ງໃສກ່ຽວກັບສະພາບແວດລ້ອມແຫ່ງການລົງທຶນ, ກາລະໂອກາດຕື່ມອີກ ແລະ ເປັນເຈົ້າການຮັບມືກັບສິ່ງທ້າທາຍໃຫຍ່. ກ່ຽວກັບສັນຍາ EVIPA ລະຫວ່າງ ສອງຝ່າຍແມ່ນ ຫວຽດນາມ, EU ແລະບັນດາປະເທດສະມາຊິກ EVIPA, ບັນດາສະມາຊິກສະພາແຫ່ງຊາດກໍ່ສະແດງໃຫ້ເຫັນຄວາມເປັນເອກະພາບຢ່າງສູງຕໍ່ການໃຫ້ສັດຕະຍາບັນສັນຍາສຳຄັນນີ້.
ໄຊພອນ